遊仙
作者：詹琦
朝代：宋

paragraphs: 弱齡秉永向，撰念遊蓬瀛。
騰蓋玄圃臺，投轡赤霞城。
紫府五香馥，丹丘四照縈。
班龍何夭矯，青鳳來相迎。
道逢王子喬，手曳芙蓉旌。
靈風襲霓裳，邀我謁瑶京。
天帝坐叢霄，羣仙列兩楹。
羽節自飄揚，衆樂鏘然鳴。
授我金龜秘，錫我玉室名。
渴漱沆瀣漿，饑餌橘樹英。
忘形思入玄，道在豈求贏。
流覺神驅盡，逍遥雲翮輕。
棗花千歲結，桃核萬年成。
海水揚塵竭，天衣拂石平。
祈年本無分，望仙徒自營。
寄謝樊籠士，那知遺世情。